OpenLLM-France/wikimedia huggingface dataset:
# Facade

El patró facade (o patró de façana) és un patró de disseny generalment utilitzat en la programació orientada a objectes. El nom és una analogia a una façana arquitectònica.
Un facade és un objecte que proporciona una interfície simplificada a un cos més gran de codi, com una classe biblioteca. Un facade permet:
* Facilitar l'ús, la comprensió i les proves, d'una biblioteca de programari, donat que el facade disposa de mètodes per a tasques comunes.
* Facilitar la lectura de la biblioteca per la mateixa raó.
* Reduir les dependències amb el codi exterior en el funcionament intern d'una biblioteca, ja que la majoria del codi utilitza la façana i permet una major flexibilitat en el desenvolupament del sistema.
* Encapsular una col·lecció mal dissenyada d'APIs amb un sola API ben dissenyada (segons necessiti la tasca).
El patró de disseny Facade s'utilitza sovint quan un sistema és molt complex o difícil d'entendre perquè el sistema té un gran nombre de classes interdependents o el seu codi de font no està disponible. Aquest patró amaga la complexitat del sistema més gran i proporciona un interfície més senzilla per al client. Generalment es tracta d'una sola classe contenidor que engloba un conjunt de membres demanats pel client. Aquests membres accedeixen al sistema en nom del client façana i oculten els detalls d'implementació

## Ús

S'utilitza el Facade quan es desitja una interfície més fàcil o més senzilla per un objecte subjacent. Alternativament, es pot utilitzar un adaptador quan el contenidor ha de respectar una interfície particular i ha de donar suport a un comportament polimòrfic. Un decorador permet afegir o alterar el comportament d'una interfície en temps d'execuició.
| Patró | Propòsit |
| Adaptador | Converteix un interfície a un altre de manera que aparella el que el client està esperant |
| Decorador | Dinàmicament afegeix una responsabilitat a la interfície encapsulant el codi original |
| Facade | Proporciona una interfície simplificada |
El patro facade s'utilitza típicament quan:
* Una interfície senzilla necessita accedir a un sistema complex.
* Les abstraccions i les implementacions d'un subsistema estan estretament lligades.
* Es necessita un punt d'entrada a cada capa del programari.
* Un sistema és molt complex o difícil d'entendre.

## Estructura
### Facade

    La classe "façade" abstreu els Packages 1, 2, i 3 de la resta de l'aplicació.

### Clients

    Els objectes estan utilitzant el patró Facade per accedir als recursos dels Paquets.

## Exemple

Aquest és un exemple com un client interacciona amb un facade d'un sistema complex (parts internes d'un ordinador, com la CPU i el DiscDur).

### C#
#### Codi d'exemple
## Referències

* ↑ Freeman, Eric; Freeman, Elisabeth; Kathy, Sierra; Bert, Bates. Head First Design Patterns (paperback). 1. O'Reilly, 2004, p. 243, 252, 258, 260. ISBN 978-0-596-00712-6 [Consulta: 2 juliol 2012].
Viccionari
# Narcís Basté i Basté

Narcís Basté i Basté (Sant Andreu de Palomar, Barcelonès, avui Barcelona, 16 de desembre de 1866 — Paterna, Horta Oest, València, 15 d'octubre de 1936) fou un eclesiàstic barceloní. Mort durant la Guerra Civil espanyola, és venerat com a beat per l'Església Catòlica.
Nascut a Sant Andreu de Palomar (des de 1907 unit al municipi de Barcelona), es va llicenciar en dret a la Universitat de Barcelona el 1890. Membre de la Congregació Mariana de la Immaculada i Sant Lluís Gonzaga, a l'església del Sagrat Cor de Jesús, hi conegué els jesuïtes i volgué fer-se'n. El mateix any 1890 ingressà a la Companyia de Jesús i s'ordenà sacerdot el 1899. El 1901 fou destinat a València per ocupar la direcció de la Congregació Mariana del Patronat de la Joventut Obrera, institució que dirigí fins al gener del 1932, quan la Companyia de Jesús fou dissolta pel Govern de la Segona República. Pioner de les activitats socioeducatives, durant aquests anys dugué a terme diverses iniciatives, com ara les primeres colònies escolars de València (1906), la Casa dels Obrers (1908), l'equip de futbol Gimnàstic Patronat (1909) i el Parc Escola (1928). A més, fomentà entre els joves reunions i acadèmies, representacions del pessebre, vetllades literàries i sortides al camp, etc.
És autor dels llibres Patronato de jóvenes obreros (1924), Vida y milagros de la Stma. Virgen del Puig (1929), Catecismo de apologética (1935) i La religión verdadera (1935).
Morí el 15 d'octubre de 1936, assassinat per pistolers de la CNT. L'11 de març de 2001 fou beatificat per Joan Pau II com un dels 233 Màrtirs de València.

## Bibliografia

* Carlos Martínez Herrer. La pedagogía del Padre Basté S.I.: la congregación mariana del P.J.O. en el primer tercio del siglo XX. Tesi doctoral presentada a la Universitat Catòlica de València, 2011.
* Emili Lluch i Arnal. Treinta años con el Padre Basté S.J. 1951.
* Joan Pallarès-Personat Un andreuenc fundador de la UE LLevant(2011). Joan Pallarès-Personat a Sport9, 1026.
* Joan Pallarès-Personat Gent Nostra: Narcís Basté i Basté, màrtir (2012) Joan Pallarès-Personat a Catalunya Cristiana, 1694.
# Virus adenoassociat

Un virus adenoassociat (o AAV, de l'anglès adeno associated virus) és un virus d'ADN petit i no patogen existent en primats, inclosos els humans .

## Descripció

Els virus adenoassociats, molt atractius com a vectors de transferència gènica, han demostrat a través de nombrosos estudis preclínics de teràpia gènica el seu fort potencial terapèutic, basat assaigs clínics de fase I a III. Alguns serotips naturals (AAV9) o artificials travessen la barrera hematoencefàlica en humans. La majoria de les soques infecten diferents tipus de cèl·lules de manera indiferent, per tant, els promotors s'associen sovint a un objectiu (p. : GFAP per a astròcits). És útil al laboratori acoblat a un gen reporter (GFP, mCherry). És prometedor en la recerca perquè permet activar gens (mitjançant l'activació CRISPR ) o aportar proteïnes com els factors de transcripció, especialment al cervell, a través de la circulació sanguínia o líquid cefalorraquidi i així modificar l'activitat de les cèl·lules nervioses o glials, o reprogramar- los en altres tipus : en particular els astròcits a les neurones, perquè aquestes últimes no es renoven en cas de pèrdua. Aquesta tècnica de neuroregeneració permetria tractar algunes malalties neurològiques.

## Referències

* ↑ Huang, Qin; Chan, Ken Y.; Tobey, Isabelle G.; Chan, Yujia Alina «Delivering genes across the blood-brain barrier: LY6A, a novel cellular receptor for AAV-PHP.B capsids» (en anglès). PLOS ONE, 14, 11, 14-11-2019, pàg. e0225206. DOI: 10.1371/journal.pone.0225206. ISSN: 1932-6203. PMC: PMC6855452. PMID: 31725765 [Consulta: 8 octubre 2020].
* ↑ Giehrl‐Schwab, Jessica; Giesert, Florian; Rauser, Benedict; Lao, Chu Lan «Parkinson's disease motor symptoms rescue by CRISPRa‐reprogramming astrocytes into GABAergic neurons» (en anglès). EMBO Molecular Medicine, 14, 5, 09-05-2022. DOI: 10.15252/emmm.202114797. ISSN: 1757-4676. PMC: PMC9081909. PMID: 35373464 [Consulta: 3 març 2023].

## Enllaços externs

* Kimball, John W. «Gene Therapy II». Kimball's Biology Pages, 17-05-2015. Arxivat de l'original el 18 març 2005. [Consulta: 13 maig 2005].
* «Adeno-associated virus». NCBI Taxonomy Browser.
# Leogangita

La leogangita és un mineral de la classe dels arsenats. Rep el seu nom de la localitat austríaca de Leogang, on hi ha diverses mines que comparteixen l'estatus de localitat tipus.

## Característiques

La leogangita és un arsenat-sulfat de fórmula química Cu$_{10}$(AsO₄)₄(SO₄)(OH)₆·8H₂O. Cristal·litza en el sistema monoclínic.
Segons la classificació de Nickel-Strunz, la garyansellita pertany a «08.CC - Fosfats (arsenats, vanadats) sense anions addicionals, amb H₂O, només amb cations de mida mitjana, RO₄:H₂O = 1:1,5» juntament amb els següents minerals: garyansel·lita, kryzhanovskita, landesita, fosfoferrita, reddingita i kaatialaïta.

## Jaciments

La leogangita a estat trobada en cinc indrets de Schwarzleograben, a Leogang (Salzburg, Àustria), dos dels quals són localitat tipus; també ha estat trobada al districte Neufinkenstein-Grabanz, situada a Mallestiger Mittagskogel (Caríntia, Àustria), a diversos indrets del Tirol; a la mina Wildermann, situada a Müsen (Rin del Nord-Westfàlia, Alemanya) i a Catalunya a la mina les Ferreres, a la localitat de Rocabruna (Ripollès, Girora).

## Referències

* 1 2 «Leogangite» (en anglès). Mindat. [Consulta: 7 novembre 2015].
# Oliver Wolcott, Jr.

Oliver Wolcott Jr. (Litchfield, Connecticut, 11 de gener del 1760 - Nova York, Estat de Nova York, 1 de juny del 1833) va ser el segon Secretari del Tresor dels Estats Units. Se'l coneix per ser el creador de la bandera del United States Customs Service i va dimitir degut a la seva impopularitat.
# Casa Nova (Sant Vicenç de Montalt)

Casa Nova és una masia de Sant Vicenç de Montalt (Maresme) inclosa a l'Inventari del Patrimoni Arquitectònic de Catalunya.

## Descripció

Aquesta casa té planta baixa, pis i unes petites golfes. Afegit, al costat, té un cos amb arcades neoclàssiques. Té un safareig al front. La coberta de l'edifici és a dues aigües. La construcció ha sofert transformacions el segle xix.

## Referències

* ↑ «Casa Nova». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 24 agost 2017].
# Nm

«Nm» té aquests significats:
* milla marina (de nautical mile en anglès),
* Nou Mèxic, Estat dels Estats Units.
* newton-metre, una unitat de moment en mecànica (símbol : N·m).
* nanòmetre, unitat de longitud del SI que equival a 10$^{-9}$ metres (símbol : nm).
* nm (Unix), comandament d'usuari en el SO Unix.
# Nkulunkulu Mnikati wetibusiso temaSwati

Nkulunkulu Mnikati wetibusiso temaSwati (en català, Senyor nostre Déu, amo de les benediccions de Swazilàndia) és l'himne nacional de Swazilàndia.

## En siSiwati

Nkulunkulu Mnikati wetibusiso temaSwati;
Siyatibonga tonkhe tinhlanhla,
Sibonga iNgwenyama yetfu,
Live netintsaba nemifula.
Busisa tiphatsimandla takaNgwane
Nguwe wedvwa Somandla wetfu;
Sinike kuhlakanipha lokungenabucili
Simise usicinise, Simakadze.

## En anglès

O Lord our God, bestower of the blessings of the Swazi;
We give Thee thanks for all our good fortune;
We offer thanks and praise for our King
And for our fair land, its hills and rivers.
Thy blessings be on all rulers of our Country;
Might and power are Thine alone;
We pray Thee to grant us wisdom without deceit or malice.
Establish and fortify us, Lord Eternal.

## En català

Senyor, Déu nostre, amo de les benediccions de Swazilàndia;
Et donem les gràcies per tota la nostra bona sort;
Agraïm i elogiem pel nostre rei
i per la nostra formosa terra, els seus cims i els rius.
Les teves benediccions estiguin arreu del nostre país;
La força i la potència són només pensaments;
Et preguem que ens concedeixis la saviesa sens engany o maldat.
Estableixe'ns i fortifica'ns, Senyor Etern.
# Nnamdi Kanu

Nnamdi Kanu (Abia, 25 de setembre de 1967) és un activista anglonigerià que lluita per la independència de Biafra. És el fundador i líder del Poble Indígena de Biafra (IPOB), creat en 2014. El principal objectiu del IPOB és la independència per als cinc estats de la zona sud-est de Nigèria, on els igbos són la ètnia majoritària i la tercera de tot l'estat. En altres paraules, restaurar l'estat que es va independitzar durant la guerra de Biafra entre els anys 1967 i 1970.
L'octubre de 2015 fou detingut per sedició, incitació ètnica i delicte de traïció i va passar divuit mesos de presó sense judici. La seva detenció va donar peu a nombroses protestes per Biafra que es van saldar amb la mort de vuit manifestants en mans de la policia. El 29 de juny de 2021, va tornar a ser detingut per a reprendre el judici que s'havia aturat fa quatre anys.
El 21 d’octubre de 2021, Nnamdi Kanu obre el seu judici. Va ser arrestat a finals de juny a Kenya i retornat a Nigèria on va ser empresonat. Nnamdi Kanu va fugir del país el 2017 després d’un atac de les forces de seguretat a casa seva.

## Referències

* 1 2 3 «Biafra: el retorn d'una lluita que va commoure el món sencer.». Vilaweb. [Consulta: 6 agost 2021].
* ↑ «Biafran separatist leader arrested and will face trial, Nigeria says» (en anglès). Reuters, 29-06-2021. [Consulta: 6 agost 2021].
# Casa Calixto

La Casa Calixto és una obra renaixentista de Gandesa (Terra Alta) inclosa a l'Inventari del Patrimoni Arquitectònic de Catalunya.

## Descripció

Edifici d'habitatges consistent en planta baixa i tres plantes d'habitatges, amb frontó com a remat de coberta. Les façanes són de maó i paredat arrebossat, antigament estucat. Hi ha una cornisa motllurada de separació entre plantes. Hi ha obertures a totes les plantes emmarcades amb motllures. El conjunt de tota la façana és molt simètric. Es tracta d'una de les primeres grans promocions d'habitatges plurifamiliars a Gandesa, als voltants del segle xx.

## Història

Actualment s'està rehabilitant íntegrament tot l'immoble. A les baranes del balcó es veu la inscripció "1886". El seu primer propietari fou Calixto Pallarés.

## Referències

* 1 2 «Casa Calixto». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 9 agost 2018].
# 520
## Esdeveniments

* Important recull de lleis de Bretanya
* Unificació del Japó
* Marcià és nomenat emperador romà d'Orient.
* Construcció del Mausoleu de Teodoric a Ravenna.

## Naixements

* Maclovi d'Aleth, monjo gal·lès, predicador a la Bretanya i fundador de l'actual Sant-Maloù. Venerat com a sant.
* Martí de Braga o de Dumium, teòleg i bisbe.

## Necrològiques

* 19 de gener: Joan II de Constantinoble, patriarca de Constantinoble.
* Zu Gengzhi, matemàtic xinès.

## Referències

* ↑ La Hispania visigoda, «Historia de España 6», pág. 143, Historia 16, Temas de hoy, 1995, ISBN 84-7679-275-1 (obra completa)
# Face It Alone

«Face It Alone» és una cançó del grup de rock britànic Queen, enregistrada durant les sessions de gravació de l'àlbum The Miracle però que finalment, no va arribar a incloure's en l'edició de l'any 1989. La cançó es va publicar el 13 d'octubre de 2022, per acabar formant part de l'àlbum de col·leccionista Queen The Miracle Collector's Edition.

## Història i gravació

La banda britànica va gravar aquesta cançó, que té una duració de 4 minuts i 7 segons, durant les sessions de l'any 1988 per al disc The Miracle, que s'edità l'any següent. És una de les 6 cançons gravades que en van quedar fora. El tema va ser compost i enregistrat amb Freddie Mercury, dos anys abans de la seva mort. La cançó va ser enregistrada entre Londres i Suïssa.
La cançó és en tonalitat menor, començant amb un lleu riff de guitarra, i amb una lletra solemne.

## Recuperació i publicació

La primera menció a la cançó va ser feta pel guitarrista Brian May i el bateria Roger Taylor, que la mencionaren durant una entrevista a la ràdio de la BBC, l'estiu del 2022. En aquesta entrevista es comentà que la cançó seria editada en una reedició de l'àlbum del grup.
| « | Ens havíem oblidat una mica d'aquesta pista. Però era allà. Ens vam trobar amb aquesta petita joia del Freddie. És meravellós, un autèntic descobriment. És una peça molt apassionada. | » |
| — Roger Taylor |||
Inicialment la banda creia que no es podria recuperar la cançó; no obstant, l'equip de d'enginyeria de so va aconseguir salvar-la.
La cançó va ser publicada el dia 13 d'octubre de 2022 a diverses plataformes digitals, com a part de la promoció de l'àlbum de col·leccionista Queen The Miracle Collector's Edition. Aquesta cançó és la primera cançó inèdita de la banda britànica en més de 8 anys.

## Crèdits

* Freddie Mercury - veu principal
* Brian May - guitarra elèctrica, cors
* Roger Taylor - bateria
* John Deacon - baix

## Referències

* 1 2 Corporació Catalana de Mitjans Audiovisuals, SA «Així sona la cançó inèdita cantada per Freddie Mercury que ara publica Queen». 324, 13-10-2022 [Consulta: 13 octubre 2022].
* ↑ Chavarría, Maricel «Queen publica una canción inédita con Freddie Mercury» (en espanyol). La Vanguardia, 13-10-2022 [Consulta: 13 octubre 2022].
* 1 2 Tapp, Tom. «Queen To Debut Unreleased Freddie Mercury Song, "Face It Alone," In 13 October 2022» (en anglès), 07-06-2022.

## Enllaços externs

* Face It Alone a YouTube
# Feelplus

Feelplus és una empresa desenvolupadora de videojocs japonesa creada per Microsoft Game Studios específicament per a ajudar a Mistwalker en el desenvolupament dels seus videojocs. Està formada per ex-membres de l'empresa Nautilus.
El seu primer títol va ser Lost Odyssey, un RPG para Xbox360, que va eixir en desembre de 2007 al Japó i a Amèrica i Europa va arribar en el primer trimestre del 2008.
A finals del 2008, publicaren el seu segon títol en el Japó, Blue Dragon Plus, para Nintendo DS.

## Jocs desenvolupats

Dates de lliurament en el Japó
* Lost Odyssey (6 de desembre del 2007) (Xbox 360) Junt amb Mistwalker.
* Blue Dragon Plus (7 de setembre del 2008) (Nintendo DS) Junt amb Mistwalker.
* Infinite Undiscovery (11 de setembre del 2008) (Xbox 360) Producció visual i suport.
* Ninety-Nine Nights 2 (Per determinar) (Xbox 360).

## Referències

* ↑ «Blue Dragon Plus for DS - Blue Dragon Plus DS Game - Blue Dragon Plus DS Video Game».
* ↑ «feelplus.jp - Product Development 2». Arxivat de l'original el 2008-09-12. [Consulta: 17 juny 2010].

## Vegeu també

* Mistwalker
* AQ Interactive
* Artoon
* Cavia inc.

## Enllaços externs

* Pàgina oficial de Feelplus Arxivat 2008-09-05 a Wayback Machine. (japonès)
# És així, si us ho sembla

És així, si us ho sembla (títol original en italià: Così è (se vi pare)) és el títol d'una peça de teatre de l'escriptor italià Luigi Pirandello, escrita el 1917 i definida per ell mateix com una "farsa filosòfica".
Com ocorre en la major part del seu teatre, l'autor desenvolupa l'obra a partir d'un relat. En aquest cas, la comèdia va ser extreta del conte La Signora Frola e il Signor Ponza, suo genero («La senyora Frola i el senyor Ponza, el seu gendre»). El tema de l'obra tracta de la veritat, el contrast entre realitat i aparença, entre veritable i fals. Pirandello posa en crisi la idea d'una realitat objectiva que pugui ser interpretada de manera unívoca a través dels instruments de la racionalitat.
El context històric de l'obra i la seva ambientació estan magistralment dibuixats per l'autor. Els fets transcorren en una petita capital de província, la qual cosa permet a l'autor reflectir les seves idees sobre la societat i la petita burgesa, la qual veu com una gàbia, que imposa una vida miserable i frustrant.
Quant als personatges, Pirandello els col·loca en una situació paradoxal per demostrar el contradictori de l'existència. Per a l'autor, l'home, malgrat els seus esforços, no aconsegueix penetrar fins a la fi del laberint de les aparences, ni conèixer el que està conclòs en les formes de les quals és responsable i per la seva banda, presoner.

## Traduccions al català

* És així, si us ho sembla. Traducció de Bonaventura Vallespinosa. Biblioteca Teatral, 11. Institut del Teatre i Edicions del Mall. Barcelona, gener 1983.

## Referències

* 1 2 És així, si us ho sembla

## Enllaços externs

* Così è (se vi pare) (italià)
# Jin (Corea)

* Per a altres significats, vegeu «Jin (desambiguació)».
Jin fou una lliga d'estats tribals de la part sud de Corea a la segona meitat del primer mil·lenni. S'esmenten dos reis, Jun i Wiman Joseon al segle ii aC, quan la lliga es va fragmentar i van sorgir confederacions tribals o de clans: Mahan al sud-oest, Jinhan al sud-est, i Byeonhan, entre ambdues.
# Firdousi (cràter)

Firdousi és un cràter d'impacte en el planeta Mercuri de 98 km de diàmetre. Porta el nom del poeta persa Abu-l-Qàssim Firdawsí (c. 940-1020/30), i el seu nom va ser aprovat per la Unió Astronòmica Internacional el 2010.

## Referències

* ↑ «Firdousi». Gazetteer of Planetary Nomenclature. United States Geological Survey, 11-10-2016. [Consulta: 4 juny 2017].

## Vegeu també

* Llista de cràters de Mercuri
# Firals de Bellvís

Els Firals de Bellvís és una festivitat que se celebra durant el mes de juliol a Bellvís. Es tracta de la recreació històrica teatralitzada d'un episodi del 1637, quan van entrar a Catalunya les tropes de Felip IV. Els aldarulls que aquests provocaren, van donar lloc tres anys després, a la Guerra dels Segadors.

## La llegenda de Cal Bufalà

La festa dels firals se centra en la llegenda de Cal Bufalà, una llegenda recuperada de l'any 1637. Segons aquesta, la família Bufalà tenia una prerrogativa reial que els permetia donar asil a totes aquelles persones que fugien de la justícia, donant-los-hi un judici just, si aquests podien arribar a tocar l'anella de la seva picaporta. En aquesta festa concretament, el senyor de Bufalà utilitza aquest dret per protegir el Joan i la Maria del capità Rodrigo, que persegueix injustament en Joan. La història s'acaba en un judici públic, on els senyor de Bufalà, intenta demostrar la innocència d'en Joan recolzat pel poble de Bellvís i d'aquesta manera poder fer fora al Capità i als seus soldats. Tota l'escenificació es fa gràcies a la participació dels centenars de veïns que s'impliquen.

## Activitats

Les activitats que podem veure són un espectacle de teatre interactiu amb la representació de la llegenda de Cal Bufalà; un espectacle de jocs malabars, una escenificació d'aquests jocs amb foc i jocs de malabars infantils; l'entrada de Felip IV comanadades pel capità Rodrigo; parades de venda de productes artesans i de productes relacionats amb la festa; diverses demostracions de danses populars ballades per adults i per infants i balls amb bestiari, balls de gegants i el ball dels braus de foc. També es pot assistir a la representació del bateig d'un hereu de Cal Bufalà amb repic de campanes i a la representació de la llegenda amb titelles per als més petits.

## Referències

* ↑ «Els Firals de Bellvís - L'anella de Cal Bufalà». Catalunya.com. Generalitat de Catalunya. Arxivat de l'original el 4 de febrer 2015. [Consulta: 4 febrer 2015].
* ↑ Rodríguez, David «Los fanalets con luces led, protagonistas de los Firals de Bellvís». La Vanguardia, 29-07-2012 [Consulta: 4 febrer 2015].
* 1 2 «Els Firals de Bellvís. L'anella de Cal Bufalà». Ajuntament de Bellvís, 03-02-2015. [Consulta: 3 febrer 2015].
# Joan Borja

Joan Borja és el nom dels següents personatges:
* Joan Borja i Catanei (Roma, 1476? - 1497), duc de Gandia (1488-97) i baró de Llombai (1494-97)
* Joan de Borja i Enríquez, conegut com Joan II Borja, (Gandia, 1493 - 1543), duc de Gandia i baró de Llombai
* Joan de Borja i Castro (Bellpuig, 1533 - El Escorial, 1606), noble, militar i diplomàtic
* Joan Borja i Sanz (Altea, la Marina Baixa, 1968), escriptor i professor valencià